Diari Oficial de la Generalitat Valenciana


Sumari del DOGV 10610, del 20-12-2024 (2024/13690)

RESOLUCIÓ de 17 de desembre de 2024, de la Direcció General de Formació Professional, per la qual s'establixen els procediments d'autorització o de renovació per a impartir programes formatius de qualificació bàsica en el curs 2025-2026.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10673

Data del DOGV
:   20-12-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/13207

CVE
:   NTEZ-G-4906-38297

Data del document
:   17-12-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

L'Orde 73/2014, de 26 d'agost, de la Conselleria d'Educació, Cultura i Esport, regula els programes formatius de qualificació bàsica de la Comunitat Valenciana. Estos programes són una oferta formativa, adaptada a les necessitats específiques de l'alumnat que ha abandonat l'ensenyament reglat sense haver aconseguit els objectius previstos en l'Educació Secundària Obligatòria o que presente necessitats educatives especials associades a condicions personals de discapacitat o trastorns greus de conducta que hagen impedit la consecució d'estos estudis secundaris, sent la seua última finalitat facilitar la inserció sociolaboral d'estos col·lectius.

Esta resolució regula el procediment d'autorització o renovació per als ens territorials (municipis i províncies), mancomunitats, institucions sense ànim de lucre i centres docents privats i privats específics d'educació especial, que desitgen impartir programes formatius de qualificació bàsica en el curs 2025-2026.

Per tot això, i fent ús de les atribucions conferides per l'article 12 del Decret 166/2024, de 12 de novembre, del Consell, d'aprovació del Reglament orgànic i funcional de la Conselleria d'Educació, Cultura, Universitats i Ocupació (DOGV 9983, 14.11.2024) i l'article 30 de l'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica en la Comunitat Valenciana (DOGV 7349, 29.08.2014),

RESOLC

*Primer. Objecte i àmbit aplicable*

1. Regular el procediment d'autorització o renovació per a impartir en el curs 2025-26 programes formatius de qualificació bàsica (PFCB), en les seues dos modalitats, ordinària i adaptada a persones amb necessitats educatives especials permanents.

2. Els programes poden ser impartits per ens territorials (municipis i províncies), mancomunitats, institucions sense ànim de lucre i centres docents privats i privats específics d'educació especial.

3. Podran sol·licitar la renovació tots els centres que estigueren autoritzats en el curs escolar 2024-2025.

4. L'autorització administrativa es concedirà per un curs acadèmic per als programes de modalitat ordinària i de dos cursos acadèmics per a modalitat adaptada a persones amb necessitats educatives especials permanents, sempre que se sol·licite el primer curs.

*Segon. Termini i forma de presentació de les sol·licituds*

1. El termini de presentació de les sol·licituds serà del 9 de gener al 28 de febrer de 2025, els dos inclusivament; no s'acceptaran sol·licituds presentades fora d'este termini.

2. Es presentaran tantes sol·licituds d'autorització o renovació, com programes a autoritzar.

La tramitació i presentació de sol·licituds es realitzarà exclusivament en [https://www.gva.es/inicio/procedimientos?id\_proc=22937](https://www.gva.es/va/inicio/procedimientos?id_proc=22779)

La tramitació la realitzarà la persona titular de l'entitat o organisme, o la persona representant autoritzada.

3. La documentació es presentarà en format pdf a l'efecte de tramitació telemàtica, en particular els firmats electrònicament.

4. No s'acceptaran sol·licituds o documentació presentades per mitjans diferents dels previstos, que determinarà l'exclusió d'ofici del procediment.

5. Les notificacions de l'Administració s'efectuaran en l'adreça electrònica que figure en la sol·licitud presentada.

*Tercer. Renovació i noves autoritzacions*

1. Per a impartir un PFCB en el curs 2025-26, es requerix autorització prèvia de la Direcció General de Formació Professional, amb la sol·licitud prèvia de l'interessat.

2. Se sol·licitarà la renovació de l'autorització dels programes prèviament autoritzats en el curs 2024-25, i dels que no s'hagueren posat en funcionament per falta d'alumnat.

3. Se sol·licitarà l'autorització per a impartir programes que no han estat autoritzats en el curs 2024-25.

*Quart. Documentació de noves autoritzacions*

1. Sol·licitud d'autorització, disponible en la pàgina web del procediment de sol·licitud.

2. Projecte socioeducatiu (Annex I).

En el disseny curricular, la càrrega horària dels mòduls específics haurà de portar implícita la formació en empresa.

La formació en empresa tindrà una duració del 20% del total de la càrrega horària dels mòduls específics (associats a estàndards de competència) i inclourà entre el 10 i el 20% dels resultats d'aprenentatge d'estos mòduls professionals.

3. Les entitats territorials presentaran un certificat de l'acord de l'òrgan competent que autoritze la sol·licitud, datat abans de la finalització del termini de presentació de sol·licituds.

4. La resta de les entitats aportaran CIF i documentació acreditativa de la capacitat de representació del sol·licitant.

5. Certificat de compliment de l'adequació de les instal·lacions, equipament i de les condicions mediambientals i sanitàries, firmat per un arquitecte/a o arquitecte/a tècnic, que a més haurà de:

– Reunir les condicions d'habitabilitat i de seguretat que s'assenyalen en la legislació vigent. Els espais en els quals es desenrotlle la pràctica docent tindran ventilació i il·luminació natural.

– Disposar de les condicions que possibiliten l'accés, la circulació i la comunicació de les persones amb discapacitat, d'acord amb el que es disposa en la legislació aplicable en matèria de promoció de l'accessibilitat i eliminació de barreres, sense perjuí dels ajustos raonables que hagen d'adoptar-se.

6. Relació d'un mínim de tres empreses amb les quals l'entitat haja establit contacte per a la formació en empresa.

7. Certificat del representant de l'entitat, o persona autoritzada, que incloga informe del Consell Territorial corresponent, respecte a l'adaptació del programa sol·licitat a les exigències del teixit empresarial de la zona.

S'adjunta relació de Consells Territorials i Prospectors per zones (Annexos III i IV).

Les dades de contacte dels prospectors poden consultar-se a través del següent enllaç:

<https://www.gva.es/inicio/atencion_ciudadano/buscadores/personal>

*Quint. Documentació de renovació de l'autorització*

1. Sol·licitud de renovació, disponible en la pàgina web del procediment de sol·licitud.

2. Projecte socioeducatiu (Annex I).

En el disseny curricular, la càrrega horària dels mòduls específics haurà de portar implícita la formació en empresa.

La formació en empresa tindrà una duració del 20% del total de la càrrega horària dels mòduls específics (associats a estàndards de competència) i inclourà entre el 10 i el 20% dels resultats d'aprenentatge d'estos mòduls professionals.

3. Certificat del representant legal de l'entitat, en el qual conste que no ha existit cap variació en les condicions certificades per l'arquitecte tècnic o arquitecta tècnica respecte del compliment de l'adequació de les instal·lacions, equipament i de les condicions mediambientals i sanitàries, sempre que la data del citat certificat no siga superior a 5 anys en el moment de sol·licitud de la renovació; en cas contrari s'aportarà nou certificat d'adequació d'instal·lacions, en els termes establits en l'apartat quart punt 5 anterior.

4. Relació d'un mínim de tres empreses amb les quals l'entitat haja establit contacte per a la formació en empresa.

5. Informe de la Inspecció d'Educació segons model normalitzat (annex II), remés per l'inspector de zona corresponent.

*Sext. Contingut i característiques del projecte socioeducatiu (annex I)*

1. Estarà disponible en la pàgina web de tramitació de la sol·licitud, en l'apartat de «Formularis».

2. Ha d'estar adequadament omplit i justificat.

3. Complirà amb el que s'establix en l'Orde 73/2014, de 26 d'agost, de la Conselleria d'Educació, Cultura i Esport, reguladora dels PFCB.

4. Ha de contindre el disseny d'almenys una qualificació professional completa de nivell 1 del Catàleg Nacional d'Estàndards de Competències Professionals.

5. Cada programa podrà incloure mòduls específics corresponents a més d'una qualificació professional, però en tot cas haurà de permetre l'obtenció d'almenys una qualificació completa de nivell 1.

6. En el cas d'existir un títol de Formació Professional de grau bàsic que contemple les unitats de competència d'una qualificació de nivell 1 del Catàleg Nacional d'Estàndards de Competències Professionals, el currículum dels mòduls professionals associats a esta serà l'establit en el currículum d'este títol.

*Sèptim. Esmena*

1. Es podrà requerir documentació o aclariments a l'entitat sol·licitant perquè en deu dies hàbils atenga el requeriment; si no ho fa, es considerarà que desistix de la sol·licitud, conforme al que es preveu en l'article 68 de la Llei 39/2015, d'1 d'octubre, del procediment administratiu comú de les administracions públiques.

2. En el cas que es produïsca l'exclusió d'alguna entitat sol·licitant, la resolució d'autorització o renovació arreplegarà esta circumstància a l'efecte de notificació, indicant els motius de l'exclusió. Esta resolució es publicarà en el *Diari Oficial de la Generalitat Valenciana*.

3. Els actes administratius que afecten la totalitat de les entitats interessades es podran publicar en la pàgina web de la Conselleria d'Educació, Cultura, Universitats i Ocupació, de conformitat amb l'article 45.1.b de la Llei 39/2015.

*Octau. Normes generals sobre la realització dels programes*

1. Els programes seran organitzats i impartits pel mateix sol·licitant, i no s'admetrà la subcontractació, sense perjuí que es puguen contractar servicis professionals per a la impartició del programa formatiu.

2. En tot moment, la realització se subjectarà a la regulació continguda en l'Orde 73/2014, de 26 d'agost, a les condicions que donen lloc a l'autorització i, en el que no contradiga a cap de les anteriors, al projecte socioeducatiu d'actuació.

*Nové. Ràtios màximes i mínimes*

1. En els PFCB ordinaris, el nombre màxim d'alumnes serà 15.

En els PFCB adaptats a persones amb necessitats educatives especials permanents, el nombre màxim d'alumnes serà 12.

2. No obstant l'anterior, en la modalitat ordinària es podrà integrar alumnat amb necessitats educatives especials permanents fins a un màxim de dos per programa, i es reduirà el nombre màxim d'alumnes en dos per cada persona amb necessitats educatives especials permanents.

3. El nombre mínim d'alumnes per a autoritzar un grup està arreplegat en l'article 16 de l'Orde 73/2014, de 26 d'agost.

*Dècim. Obligacions de les entitats autoritzades*

1. Sotmetre's a la supervisió de l'inici i desenrotllament dels programes per la Inspecció d'Educació.

En cas que es detecte qualsevol anomalia, la Inspecció informarà la Direcció General de Formació Professional.

2. Mantindre en funcionament el programa fins a la seua completa realització.

3. Sol·licitar autorització expressa de qualsevol variació substancial en el desenrotllament del programa a la Direcció General de Formació Professional.

4. Aportar els recursos necessaris per al desenrotllament del programa.

5. Contractar el professorat que complisca amb els requisits exigits per la normativa vigent.

6. Els requisits de titulació del professorat són els establits en l'article 20.2 i 20.4 de l'Orde 73/2014, de 26 d'agost.

7. No obstant, els mòduls professionals específics associats a unitats de competència podran ser impartits per experts d'acreditada competència en la família professional corresponent i amb experiència en la formació de jóvens.

Per al compliment d'estos requisits es requerix amb caràcter simultani:

a) Experiència laboral acreditada de l'expert d'un mínim de 2 anys en l'àmbit de la unitat de competència a la qual estiga associada el mòdul, en funció del certificat de professionalitat corresponent, i aportar informe de vida laboral i certificat d'empresa on es relacione l'activitat realitzada.

b) Experiència docent contrastada d'almenys 400 hores en els últims 7 anys en formació professional per a l'ocupació o del sistema educatiu; o formació en metodologia didàctica (certificat de professionalitat de formador ocupacional o certificat de professionalitat de docència de la formació professional per a l'ocupació, o equivalents).

8. Subscriure i estar al corrent de pagament de les assegurances d'accidents i de responsabilitat civil específic per al programa que arreplegue la cobertura de l'alumnat, formadors i docents, mitjançant l'aportació de la pòlissa de l'assegurança o la carta de garantia.

L'entitat estarà obligada a mantindre la cobertura d'estes assegurances durant tot el període de desenrotllament del programa, inclosos els períodes de formació en empresa.

L'assegurança d'accidents de l'alumnat es contractarà des de l'inici del programa i fins a la seua finalització, inclòs el període de formació en empresa, i comprendrà l'accident *in itinere*, la relació d'alumnat, sempre sense franquícia i almenys amb la cobertura següent:

a) Assistència mèdica, farmacèutica i hospitalària per quantia il·limitada de qualsevol accident durant l'horari d'activitat formativa i acadèmica, incloent-hi el temps necessari per al desplaçament de l'alumne o alumna des de la seua residència habitual al lloc d'impartició i realització la formació en empresa. El desplaçament haurà de cobrir qualsevol mitjà de locomoció.

b) Indemnització mínima de 12.020 € per defunció i de 24.020 € per invalidesa permanent i absoluta, derivats d'un accident en el desenrotllament del programa, inclòs el període de formació en empresa, o en el desplaçament al lloc d'impartició i de realització de la formació en empresa.

9. Obtindre el certificat negatiu del Registre central de delinqüents sexuals dels docents i de les persones instructores al càrrec de les quals estiga l'alumnat menor d'edat, amb anterioritat a la realització de les activitats formatives i de formació en empresa. Estos certificats seran custodiats per les mateixes entitats.

10. Realitzar la gestió documental del desenrotllament del programa formatiu mitjançant l'aplicació informàtica ITACA. La Inspecció d'Educació supervisarà el seu compliment, i podrà condicionar l'autorització en posteriors convocatòries, en funció dels informes realitzats.

11. La falta de comunicació en els terminis esmentats o l'incompliment de les obligacions establides en els apartats anteriors comportarà la revocació de l'autorització o renovació concedida, llevat que esta omissió es dega a causes imprevistes, degudament justificades i comunicades en el moment en què es produïsquen.

*Onzé. Renúncies*

En el termini de quinze dies a partir de la data d'inici del programa segons calendari escolar, es podrà presentar renúncia a la realització de l'activitat autoritzada mitjançant escrit dirigit a la Direcció General de Formació Professional, en el qual s'al·leguen les causes d'esta renúncia i estiga firmat pel seu representant legal.

*Dotzé. Supervisió de la Inspecció d'Educació*

La Inspecció d'Educació vetlarà per la realització dels PFCB conforme a la seua autorització i normativa reguladora, atenent les seues particularitats.

*Tretzé. Memòria*

En finalitzar el programa, l'equip docent elaborarà una memòria que formarà part de la memòria del centre, que s'incorporarà a l'aplicació ITACA, i serà supervisada per la Inspecció d'Educació, segons el que es disposa en l'article 31 de l'Orde 73/2014, de 26 d'agost.

*Catorzé. Producció d'efectes*

Esta resolució tindrà efectes des de l’endemà de publicar-se en el *Diari Oficial de la Generalitat Valenciana*.

De conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, les entitats interessades podran interposar un recurs potestatiu de reposició, o bé plantejar directament un recurs contenciós administratiu, en els terminis i davant dels òrgans que s’indiquen a continuació:

a) Recurs potestatiu de reposició davant del conseller d'Educació, Cultura, Universitats i Ocupació en el termini d'un mes a comptar de l'endemà de ser publicada.

b) Recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.

  

València, 17 de desembre de 2024

Marta Armendia Santos

Directora general de Formació Professional

Esta disposició conté annexos. Consulteu-ne la versió en PDF.